‘Kennis van gesin’ vas vir moord op ma, twee dogtersArgieffoto ’n 45-jarige man is in hegtenis geneem in verband met die wrede moord op ’n ma (44) en haar twee dogters, onderskeidelik 16 en 22 jaar oud. Lt.kol. Thulani Zwane, polisiewoordvoerder, het aan Maroela Media bevestig dat die polisie onverpoosd gewerk het en die beweerde moordenaar, ’n man wat baie goed bekend is aan die gesin, in verband met die voorval nagespoor en in hegtenis geneem het. Maroela Media het vroeër berig hul liggame is Vrydagoggend in hul woonstel in Phoenix aangetref. Zwane het gesê die vrou se man het glo omstreeks 07:30 by sy woonstel in Tashmeer Mansions in Longcroft, Phoenix, opgedaag en aan die deur geklop. Hy beweer daar was nie antwoord nie. Hy het toe op die balkon geklim, die huis deur ’n agtervenster binnegekom en daarna sy vrou en 16-jarige dogter se liggame aangetref. “Hulle het geen sigbare beserings getoon nie,” het Zwane gesê. Die man het toe die polisie in kennis gestel. “Toe die polisie reeds die twee liggame weggeneem het en besig was om die huis te deursoek het hulle die tweede dogter se lyk in die kas aangetref. Sý het steekwonde gehad,” het Zwane gesê. Zwane het bygevoeg die bewerings dat die voorval in ’n hotel plaasgevind het, is onwaar. “Die man wat in hegtenis geneem is word aangekla van drie aanklagte van moord en sal Dinsdag in die Verulam-landdroshof verskyn.”